《筹笔驿》
宋代·李新

恶潮翻海真龙泣，未央庭露秋蓬湿。
崧云无意招不来，旌旗日月随山入。
茅屋主人长卧揖，盛气虬髯横槊立。
汉陵白骨生春光，半夜平怀听呼吸。
笔端隐语飞英略，潜拉秦原老鯢角。
天心不肯续金刀，渭桥水急妖星落。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。